รู้ยัง? “พร้อมเพย์” เปิดบริการพรุ่งนี้วันแรก!
ธนาคารพาณิชย์เพิ่มเมนู “โอนเงินพร้อมเพย์” สำหรับโอนเงินผ่านเอทีเอ็ม ก่อนเปิดให้บริการจริง27 ม.ค.นี้ ชู ข้อดีโอนเงินต่ำกว่า 5,000 ฟรี มากกว่านี้ลดค่าธรรมเนียมเหลือ 2 - 10 บาท

26 ม.ค. 2560

ธนาคารพาณิชย์เพิ่มเมนู “โอนเงินพร้อมเพย์” สำหรับโอนเงินผ่านเอทีเอ็ม ก่อนเปิดให้บริการจริงพรุ่งนี้ (27 ม.ค.) ชูข้อดีโอนเงินต่ำกว่า 5,000 ฟรี มากกว่านี้ลดค่าธรรมเนียมเหลือ 2 – 10 บาท
ผู้สื่อข่าวรายงานว่า ในวันพรุ่งนี้ (27 ม.ค.) ธนาคารพาณิชย์หลายแห่งจะเปิดบริการโอนเงินระหว่างบุคคลผ่านระบบพร้อมเพย์ ซึ่งเป็นส่วนสำคัญของระบบการชำระเงินทางอิเล็กทรอนิกส์ (อี-เพย์เมนต์) เพื่อให้ประชาชนได้ประโยชน์ การโอนเงินสะดวก ค่าธรรมเนียมลดลง และธนาคารพาณิชย์ก็ลดต้นทุนการบริหารเงินสด โดยคาดหวังว่าจะช่วยลดต้นทุนการโอนเงินของประเทศไทยได้ปีละ 1.80 แสนล้านบาท
ทั้งนี้หลายธนาคารได้เพิ่มเมนู “โอนเงินพร้อมเพย์” บนเครื่องเอทีเอ็ม เพื่อเพิ่มความสะดวกและสร้างความคุ้นเคยแก่ลูกค้า โดยลูกค้าสามารถทำรายการได้ตั้งแต่วันที่ 27 ม.ค. เป็นต้นไป ในบางธนาคารสามารถเข้าไปยังเมนู “โอนเงิน” เพื่อเข้าสู่เมนู “โอนเงินผ่านพร้อมเพย์” ได้ทันที การโอนเงินจะใช้หมายเลขบัตรประชาชน หรือ เบอร์มือถือ ของผู้รับเงินที่สมัครพร้อมเพย์เอาไว้ก่อนหน้านี้
สำหรับค่าธรรมเนียมในการโอนเงินผ่านระบบพร้อมเพย์ ยอดโอนเงินต่ำกว่า 5,000 บาทต่อรายการ โอนฟรี มากกว่า 5,000 บาทขึ้นไป คิดค่าธรรมเนียมตั้งแต่ 2 – 10 บาทต่อรายการ โดยสามารถทำรายการโอนเงินได้สูงสุด 200,000 บาทต่อครั้ง ซึ่งจะประหยัดกว่าโอนเงินเข้าบัญชีต่างธนาคาร ที่มีค่าธรรมเนียมตั้งแต่ 25 – 35 บาทต่อรายการ รวมทั้งเงินจะเข้าบัญชีธนาคารที่ผูกกับบริการพร้อมเพย์ โดยไม่จำกัดว่าจะเป็นธนาคารเดียวกัน